KOMISSION TÄYTÄNTÖÖNPANOPÄÄTÖS (EU) 2022/985,

annettu 22 päivänä kesäkuuta 2022,

keskusvastapuolia koskevan Israelin sääntelykehyksen vastaavuudesta Euroopan parlamentin ja neuvoston asetuksen (EU) N:o 648/2012 vaatimusten kanssa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,

sekä katsoo seuraavaa:

(1) Asetuksen (EU) N:o 648/2012 25 artiklassa säädetyn, kolmansiin maihin sijoittautuneiden keskusvastapuolten tunnustamiseen sovellettavan menettelyn tarkoituksena on mahdollistaa se, että sellaisiin kolmansiin maihin sijoittautuneet ja sellaisissa kolmansissa maissa toimiluvan saaneet keskusvastapuolet, joiden sääntelyvaatimukset vastaavat mainitussa asetuksessa säädettyjä vaatimuksia, voivat tarjota määrityspalveluja unioniin sijoittautuneille määritysosapuolille tai markkinapaikoille. Tämä tunnustamismenettely ja siihen kuuluva vastaavuuspäätös auttavat osaltaan saavuttamaan asetuksen (EU) N:o 648/2012 kokonaisvaltaisen tavoitteen eli vähentämään järjestelmäriskiä siten, että luotettavien ja vakaiden keskusvastapuolten käyttöä OTC-johdannaissopimusten määrityksessä laajennetaan myös silloin, kun keskusvastapuolet ovat sijoittautuneet kolmanteen maahan ja saaneet siellä toimiluvan.

(2) Jotta kolmannen maan oikeudellista järjestelmää voidaan pitää keskusvastapuolten osalta unionin oikeudellista järjestelmää vastaavana, sovellettavien oikeudellisten ja valvontajärjestelyjen olennaisen vaikutuksen olisi vastattava unionin vaatimuksia niillä saavutettavien sääntelytavoitteiden osalta. Sen vuoksi tällaisen vastaavuusarvioinnin tarkoituksena on tarkistaa, varmistetaanko asianomaisen kolmannen maan oikeudellisilla ja valvontajärjestelyillä, että kyseiseen kolmanteen maahan sijoittautuneet ja siellä toimiluvan saaneet keskusvastapuolet eivät altista unioniin sijoittautuneita määritysosapuolia ja kauppapaikkoja suuremmille riskeille kuin unionissa toimiluvan saaneet keskusvastapuolet eivätkä näin ollen aiheuta unionissa kohtuutonta järjestelmäriskiä.

(3) Arvioinnin, jossa tarkastellaan, vastaavatko Israelin oikeudelliset ja valvontajärjestelyt unionin oikeudellisia ja valvontajärjestelyjä, olisi perustuttava sekä Israelissa keskusvastapuoliin sovellettavien oikeudellisesti sitovien vaatimusten vertailevaan analyysiin että näiden vaatimusten vaikutusten arviointiin. Lisäksi komission olisi arvioitava, riittävätkö nämä vaatimukset vähentämään riskejä, joita voi kohdistua unioniin sijoittautuneisiin määritysosapuoliin ja markkinapaikkoihin, kun otetaan huomioon sen rahoitusmarkkinan koko, jolla Israeliin sijoittautuneet keskusvastapuolet toimivat. Jotta päästäisiin samaan riskejä pienentävään vaikutukseen, sellaisille keskusvastapuolille, jotka harjoittavat toimintaansa suuremmilla finanssimarkkinoilla, joille on ominaista korkeampi riskitaso, on tarpeen asettaa tiukempia riskien pienentämistä koskevia vaatimuksia kuin keskusvastapuolille, jotka harjoittavat toimintaansa pienemmillä finanssimarkkinoilla, joille on ominaista alhaisempi riskitaso.

(4) Asetuksen (EU) N:o 648/2012 25 artiklan 6 kohdan a, b ja c alakohdassa luetellaan kolme edellytystä, joiden on täytyttävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin keskusvastapuoliin, vastaavat mainitussa asetuksessa säädettyjä oikeudellisia ja valvontajärjestelyjä.

(5) Mainitun asetuksen 25 artiklan 6 kohdan a alakohdassa säädetään, että kolmannessa maassa toimiluvan saaneiden keskusvastapuolten on noudatettava oikeudellisesti sitovia vaatimuksia, jotka vastaavat mainitun asetuksen IV osastossa säädettyjä vaatimuksia.

(6) Israelissa toimiluvan saaneisiin keskusvastapuoliin sovellettavat oikeudellisesti sitovat vaatimukset koostuvat arvopaperilaista 5728–1968 (2), jäljempänä ’arvopaperilaki’, ja erityisesti sen 50A, 50B, 50B19 ja 50C §:stä. Arvopaperilaissa sovelletaan maksujärjestelmälain 5768–2008 (3), jäljempänä ’maksujärjestelmälaki’, 10 §:ää, jossa määritetään kriteerit, joiden mukaisesti Israelin arvopaperimarkkinaviranomainen, jäljempänä ’ISA’, valvoo Israeliin sijoittautuneita määritysyhteisöjä (määritysyhteisöjen vakauden ja tehokkuuden varmistamiseksi). Tätä oikeudellista kehystä täydentävät ISAn antamat direktiivit, jotka koskevat Israeliin sijoittautuneita keskusvastapuolia. Arvopaperilailla, maksujärjestelmälailla ja ISAn direktiiveillä varmistetaan maksujärjestelmä- ja markkinainfrastruktuurikomitean (CPMI) sekä kansainvälisen arvopaperimarkkinavalvojien yhteisön huhtikuussa 2012 hyväksymissä finanssimarkkinoiden rakenteita koskevissa periaatteissa (PFMI-periaatteissa) (4) vahvistettujen kansainvälisten vaatimusten täysimääräinen täytäntöönpano.

(7) Israelin valtiovarainministerin on kuultuaan ISAa ja saatuaan Knessetin finanssikomitean hyväksynnän annettava Israeliin sijoittautuneille keskusvastapuolille toimilupa. Määrityspalvelujen tarjoamiseksi keskusvastapuolten on täytettävä arvopaperilaissa säädetyt erityissäännökset, ja niillä on oltava käytössään sisäiset säännöt ja menettelyt, joilla varmistetaan että kaikkia PFMI-periaatteissa vahvistettuja asiaankuuluvia standardeja noudatetaan. Vaatimuksena on erityisesti, että Israeliin sijoittautuneet keskusvastapuolet harjoittavat toimintaansa turvallisesti ja tehokkaasti sekä hallitsevat liiketoimintaansa ja operaatioihinsa liittyviä riskejä järkevästi. ISA määräsi 15 päivänä joulukuuta 2015 antamassaan Israelissa toimiluvan saaneita keskusvastapuolia koskevassa direktiivissä, että keskusvastapuolilla on myös oltava käytössään riittävät taloudelliset ja henkilöresurssit, riskinhallinta, tietotekniikka, järjestelmät ja infrastruktuuriresurssit, jotta ne voivat hoitaa tehtävänsä keskusvastapuolena. Lisäksi jokainen Israelissa toimiluvan saanut keskusvastapuoli vastaa omien sisäisten sääntöjensä laatimisesta lukuun ottamatta jäsenyyssääntöjen muutoksia, jotka edellyttävät ISAn virallista hyväksyntää arvopaperilain 50B §:n a momentin 1 kohdan mukaisesti. Tästä säännöksestä huolimatta ISA voi arvopaperilain 50C §:n b momentin nojalla määrätä muutoksista Israelissa toimiluvan saaneen keskusvastapuolen sääntöihin, jos kyseiset säännöt eivät ole Israelin keskusvastapuolia koskevan oikeudellisen kehyksen ja PFMI-periaatteiden mukaisia.

(8) Israelin rahoitusmarkkinat ovat huomattavasti pienemmät kuin unionin rahoitusmarkkinat. Erityisesti vuodesta 2015 lähtien Israelissa määritettyjen johdannaistransaktioiden kokonaisarvo on ollut alle 1 prosentti unionissa määritettyjen johdannaistransaktioiden kokonaisarvosta. Israelissa toimiluvan saaneisiin keskusvastapuoliin osallistumisesta aiheutuu näin ollen unioniin sijoittautuneille määritysosapuolille ja markkinapaikoille huomattavasti pienempiä riskejä kuin niiden osallistumisesta unionissa toimiluvan saaneisiin keskusvastapuoliin.

(9) Komissio katsoo, että Israelin oikeudellisilla ja valvontajärjestelyillä varmistetaan, että Israelissa toimiluvan saaneet keskusvastapuolet noudattavat oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia.

(10) Asetuksen (EU) N:o 648/2012 25 artiklan 6 kohdan b alakohdassa edellytetään, että kolmannessa maassa toimiluvan saaneisiin keskusvastapuoliin sovellettavat oikeudelliset ja valvontajärjestelyt ovat sellaisia, että keskusvastapuolet ovat jatkuvasti tehokkaan valvonnan ja täytäntöönpanon alaisia.

(11) Arvopaperilain 50C §:n mukaan ISAlla on valtuudet valvoa Israelissa toimiluvan saaneiden keskusvastapuolten toimintaa. ISAn valvontatoimien tavoitteena on varmistaa keskusvastapuolten vakaus ja tehokkuus, ja se myös valvoo, että Israelin keskusvastapuolet täyttävät velvoitteensa. ISAn valtuuksia täydennetään lisäksi maksujärjestelmälain 10 §:n sekä arvopaperilain 56A §:n ja 50C §:n d momentin säännöksillä siten, että se voi tehdä keskusvastapuolille tilintarkastuksia, suorittaa paikan päällä tehtäviä tarkastuksia ja vaatia asiakirjoja, jotka osoittavat Israelissa toimiluvan saaneita keskusvastapuolia koskevien oikeudellisesti sitovien vaatimusten asianmukaisen täytäntöönpanon. Arvopaperilain 50C §:n b momentin mukaisesti ISA voi määrätä sisäisiä sääntöjä Israeliin sijoittautuneille keskusvastapuolille, jos se epäilee rikkomusta.

(12) Komissio katsoo, että Israelissa toimiluvan saaneisiin keskusvastapuoliin sovellettavat oikeudelliset ja valvontajärjestelyt ovat sellaisia, että niillä varmistetaan jatkuva tehokas valvonta ja täytäntöönpano.

(13) Asetuksen (EU) N:o 648/2012 25 artiklan 6 kohdan c alakohdan mukaan kolmannen maan oikeudelliseen kehykseen on sisällyttävä tehokas vastaava järjestelmä, jolla tunnustetaan kolmansien maiden oikeudellisten järjestelyjen nojalla toimiluvan saaneet keskusvastapuolet, jäljempänä ’kolmansien maiden keskusvastapuolet’.

(14) Muiden kuin israelilaisten keskusvastapuolten, jotka haluavat määrittää johdannaisia Israelissa, on haettava toimilupaa ISAn puheenjohtajalta ja saatava hyväksyntä Israelin valtiovarainministeriltä. Arvopaperilain 50A §:n a momentin 8 kohdassa säädetään, että jos ISAn puheenjohtaja katsoo, että ISA voi tehdä yhteistyötä toimiluvan saaneiden muiden kuin israelilaisten keskusvastapuolten toimivaltaisen viranomaisen kanssa, että kyseistä keskusvastapuolta koskevat oikeudelliset vaatimukset vastaavat Israelin oikeudellista kehystä ja että toimiluvan myöntäminen kyseiselle keskusvastapuolelle ei vahingoita Israelissa olevien sijoittajien etuja, ISA voi päättää vapauttaa kyseisen keskusvastapuolen keskusvastapuolia koskevan Israelin oikeudellisen kehyksen sääntelystä. Näiden ehtojen täyttyessä muun kuin israelilaisen keskusvastapuolen tunnustaminen on siis mahdollista.

(15) Komissio toteaa, että Israelin oikeudellisessa kehyksessä säädetään tehokkaasta vastaavasta kolmansien maiden keskusvastapuolten tunnustamisjärjestelmästä.

(16) Sen vuoksi komissio katsoo, että keskusvastapuoliin sovellettavat Israelin oikeudelliset ja valvontajärjestelyt täyttävät asetuksen (EU) N:o 648/2012 25 artiklan 6 kohdassa säädetyt edellytykset. Näin ollen kyseisten oikeudellisten ja valvontajärjestelyjen olisi katsottava vastaavan asetuksessa (EU) N:o 648/2012 säädettyjä vaatimuksia.

(17) Tämä päätös perustuu oikeudellisesti sitoviin vaatimuksiin, joita keskusvastapuoliin sovelletaan Israelissa tämän päätöksen hyväksymisajankohtana. Komissio ja Euroopan arvopaperimarkkinaviranomainen seuraavat jatkossakin keskusvastapuoliin Israelissa sovellettavan oikeudellisen ja valvontakehyksen kehitystä ja niiden ehtojen täyttymistä, joiden perusteella tämä päätös on annettu.

(18) Komissio voi päättää muuttaa tätä päätöstä tai kumota sen milloin tahansa, erityisesti jos sääntelyn ja valvonnan kehitys Israelissa vaikuttaa edellytyksiin, joiden perusteella tämä päätös annetaan.

(19) Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Sovellettaessa asetuksen (EU) N:o 648/2012 25 artiklan 6 kohtaa katsotaan, että keskusvastapuoliin sovellettavat Israelin oikeudelliset ja valvontajärjestelyt, joista säädetään arvopaperilaissa 5728–1968 ja maksujärjestelmälaissa 5768–2008 ja joita täydennetään Israelin arvopaperimarkkinaviranomaisen Israelin keskusvastapuolia koskevilla direktiiveillä, vastaavat asetuksessa (EU) N:o 648/2012 säädettyjä vaatimuksia.

2 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 22 päivänä kesäkuuta 2022. Komission puolesta Puheenjohtaja Ursula VON DER LEYEN

(1) EUVL L 201, 27.7.2012, s. 1.

(2) Arvopaperilaki 5728–1968.

(3) Maksujärjestelmälaki 5768–2008.

(4) Committee on Payment and Settlement Systems/Technical Committee of the International Organization of Securities Commissions, Principles for financial market infrastructures, huhtikuu 2012, CPMI Papers No. 101.